

NJOFTIM PËR VEND PUNE

Në kuadër të projektit të prezencës së OSBE-së në Shqipëri, “e-Legislation Support for Albania” dhe që mbështetet nga Konfederata e Zvicrës, Kuvendi Shqipërisë po punon për digjitalizimin e dokumenteve të arkivuara të Kuvendit të Shqipërisë, për të arritur transparencën e dokumentacionit ligjor dhe procedural të nxjerrë nga Kuvendi gjatë veprimtarisë së tij ligjvënëse gjatë periudhës 2013 – 2023.
Për sa më sipër në mbledhjen e Byrosë së Kuvendit datë 26.06.2024 është miratuar “Marrëveshja e Bashkëpunimit ndëmjet Organizatës për Siguri dhe Bashkëpunim në Europë” OSCE dhe Kuvendit të Shqipërisë, për zbatimin e Projektit “Mbështetje për legjislacionin elektronik në Shqipëri”. 
Në zbatim të kësaj marrëveshje Kuvendi i Shqipërisë njofton  se ka 6 vende të lira pune në pozicionin “Operatori i Digjitalizimit të Arkivës” me kontratë pune të përkohshme 5 muaj (korrik- nëntor 2024).

Detyrat dhe përgjegjësitë
1. Operatori duhet të ndjekë trajnimin fillestar të detyrueshëm të ofruar nga ekspertët e projektit të OSBE-së, i cili përbën pjesë të procesit të integrimit të hershëm dhe që do të ofrojë njohuritë e nevojshme se si të përdoret platforma (LIME Editor).
2. Operatori është përgjegjës për kategorizimin kronologjik të dokumenteve të arkivuara sipas sistemit formal të klasifikimit të përcaktuar nga Kuvendi (raportet e komisioneve, procesverbalet e votimit, opinionet, propozimet për amendamentet etj.) dhe skanimin e dokumenteve që përmban çdo dosje arkivore duke përdorur skanerët e instaluar, duke treguar kujdes të mjaftueshëm për të shmangur dëmtimin e letrave që skanohen.
3. Operatori do të aplikojë softuerin e njohjes optike të karaktereve në gjuhën shqipe (OCR) në faqet e skanuara, tashmë të instaluara në vendet e punës dhe do të konvertojë dokumentet e skanuara në Microsoft Word. Leximi automatik i bërë nga sistemi duhet të kontrollohet dhe çdo gabim duhet të korrigjohet manualisht nga operatori, për të siguruar saktësinë gjatë gjithë procesit të dixhitalizimit.
4. Operatori do të ruajë versionin Microsoft Word të dokumentit të skanuar në pajisjet e vendit të punës dhe do të dërgojë/ngarkojë/ndajë dosjen për çdo akt ligjor çdo ditë duke ndjekur udhëzimet e dhëna nga eprorët (që përmbajnë të gjitha aktet procedurale të nxjerra në çdo dosje arkivore), për shënjimin dhe përfshirjen në sistemin e-Legislation.
5. Operatori do të përdorë kredencialet e ngarkuara për të hyrë në LIME Editor, të ngarkojë versionin në Microsoft Word të aktit ligjor dhe të verifikojë dhe korrigjojë shënjimin automatik të realizuar nga sistemi mbi strukturën e aktit. Shënjimi do të realizohet nëpërmjet funksionaliteteve që ofron LIME Editor. Procesi i kontrollit përfundimtar për shmangien e gabimeve përpara ngarkimit në sistemin e-Legislation, do të kryhet nga një përdorues me përvojë/ekspert i jashtëm.
6. Operatori do të dokumentojë punën e kryer duke hedhur të dhëna në një dokument excel dhe do i përcjellë drejtorisë së Shërbimit të Arkivit dhe Pikës së Kontaktit të e-Legislation (do konfirmohet me Kuvendin) listën mujore me detaje në lidhje me sasinë e punës së kryer, duke ofruar informacion në lidhje me numrat e faqeve të skanuara dhe të kategorizuara, tipologjinë e dokumenteve, numrat e dosjeve dhe vitin e tyre, numrin dhe titujt e akteve të shënjuara dhe gati për kontroll përfundimtar, si dhe një listë gabimesh që ka hasur gjatë ushtrimit të detyrës, duke përfshirë ato për të cilat ka gjetur zgjidhje dhe ato që kërkojnë vëmendje ose ndërhyrje nga skuadra e zhvilluesve.
7. Operatori do të kontribuojë gjatë këtij proces duke kryer detyra të tjera që lidhen me digjitalizimin e arkivës së Kuvendit në lidhje me projektin “e-Legislation Support for Albania”.

[bookmark: _GoBack]Paga bruto është mesatarisht 640 EUR/muaj/operator. Operatorët që do të punësohen nga Kuvendi për të punuar 6 orë/ditë, duke përfaqësuar pagën bruto, përfshirë edhe detyrimin për kontribute të punëdhënësit ndaj punëmarrësit.

Kualifikimet e nevojshme
· Të jetë i diplomuar në drejtësi ose të paraqesë dokumentacion që provon përfundimin e pritshëm të studimeve në muajin korrik 2024.
· Preferohen kandidatët të cilët kanë përvojë të mëparshme në fushën ligjore ose IT.
· Eksperienca e mëparshme në procese të ngjashme pune, përbën avantazh.
· Njohuri mbi përdorimin e kompjuterit, MS Word dhe mbi mjetet e skanimit.
· Aftësi të shkëlqyera hartimi, shkrimi dhe komunikimi në gjuhën shqipe dhe njohje e mirë e gjuhës angleze.

Kandidati duhet të dërgojë me postë ose dorazi, në Shërbimin e Burimeve Njerëzore dhe Trajtimit të Deputetëve të Kuvendit ( Njësia Përgjegjëse) këto dokumenta: letër motivimi  për aplikim në vendin vakant, një kopje të jetëshkrimit( C.V ), fotokopje e diplomës, në se aplikanti disponon një diplomë të një universiteti të huaj, atëhere ai duhet ta ketë të njëhësuar atë pranë ministrisë përgjegjëse për arsimin, fotokopje e listës së notave, në se ka një diplomë dhe listë notash,  të ndryshme me vlerësimin e njohur në Shtetin Shqiptar, atëhere aplikanti duhet ta ketë të konvertuar atë sipas sistemit shqiptar, vërtetim i gjendjes gjyqësore, çertifikata të kualifikimeve, trajnimeve të ndryshme.
 Pranimi i dokumentave do të bëhet deri në datën 02.07.2024





